Valsts ieņēmumu dienesta rīkojums Nr. 628
Rīgā 2004.gada 23.aprīlī

Par "Izložu un azartspēļu nodokļa aprēķināšanas, maksāšanas un pārskatu aizpildīšanas kārtības"apstiprināšanu
1. Saskaņā ar 2003.gada 18.septembra un 2003.gada 30.oktobra grozījumiem likumā "Par izložu un azartspēļu nodevu un nodokli" un Ministru kabineta 2004.gada 25.marta noteikumiem Nr.177 "Noteikumi par izložu un azartspēļu nodokļa pārskatu veidlapu parau-giem un izložu un azartspēļu nodokļa pārskatu iesniegšanas kārtību" apstiprinu "Izložu un azartspēļu nodokļa aprēķināšanas, maksāšanas un pārskatu aizpildīšanas kārtību".
2. Atzīt par spēku zaudējušu Valsts ieņēmumu dienesta 2002.gada 11.novembra rīkojumu Nr.2111 "Par kārtību, kādā tiek veikta paziņojuma iesniegšana par izložu un azartspēļu organizēšanas uzsākšanu, izložu un azartspēļu nodokļa aprēķināšana, pārskatu aizpildīšana un pārbaude".
3. Rīkojumu un ar šo rīkojumu apstiprināto "Izložu un azartspēļu nodokļa aprēķināšanas, maksāšanas un pārskatu aizpildīšanas kārtību" publicēt laikrakstā "Latvijas Vēstnesis".

Valsts ieņēmumu dienesta ģenerāldirektors K.Ketners
Izložu un azartspēļu nodokļa aprēķināšanas, maksāšanas un pārskatu aizpildīšanas kārtība

I. Vispārīgie jautājumi

1. Kārtība, kādā tiek veikta izložu un azartspēļu nodokļa aprēķināšana, maksāšana un pārskatu aizpildīšana, izstrādāta saskaņā ar likumu "Par izložu un azartspēļu nodevu un nodokli" un Ministru kabineta 2004.gada 25.marta noteikumiem Nr.177 "Noteikumi par izložu un azartspēļu nodokļa pārskatu veidlapu paraugiem un izložu un azartspēļu nodokļa pārskatu iesniegšanas kārtību" (turpmāk - Ministru kabineta noteikumi Nr.177).
2. Izložu un azartspēļu nodokli aprēķina, maksā un pārskatus par aprēķināto izložu un azartspēļu nodokli iesniedz izložu un azartspēļu organizētājs, kas likumā noteiktajā kārtībā saņēmis speciālu atļauju (licenci) izložu un azartspēļu organizēšanai un uzturēšanai.

II. Izložu un azartspēļu nodokļa aprēķināšana un maksāšana

3. Izložu un azartspēļu organizētājs izložu un azartspēļu nodokli aprēķina un saskaņā ar likuma "Par izložu un azartspēļu nodevu un nodokli" 10.pantu maksā latos un santīmos par iepriekšējo mēnesi līdz nākamā mēneša 15.datumam.
4. Izložu nodokli par valsts un vietējā mēroga izlozēm un momentloterijām aprēķina par katru mēnesi no biļešu realizācijas ieņēmumiem.
5. Saskaņā ar likuma "Par izložu un azartspēļu nodevu un nodokli" 5.pantu azartspēļu nodokli par katra spēļu automāta katru spēles vietu un spēles galdu katrā azartspēļu tiešās norises vietā aprēķina par katru mēnesi, ieskaitot mēnesi, kurā spēļu automāts vai spēles galds uzstādīts vai demontēts kā vienu divpadsmito daļu no šā likuma 3.pantā noteiktās gada nodokļa likmes. Nodokli aprēķina arī par multispēles iekārtas katru terminālu, pie kura var izdarīt likmes un saņemt laimestu, kā arī par katru ruletes rotējošai iekārtai pievienoto spēles galdu. Valsts pamatbudžetā un pašvaldības budžetā iemaksājamo azartspēļu nodokli aprēķina:
5.1. katrai norises vietai, izmantojot šādas formulas:
valsts pamatbudžetā - N = (L : 12) x 0,75;
pašvaldības budžetā - N = (L : 12) x (D : Dk) x 0,25, kur:
N - par spēļu automātu vai iekārtu aprēķinātais azartspēļu nodoklis azartspēļu norises vietā;
L - spēļu automāta vai iekārtas gada nodokļa likme;
D - dienu skaits kalendāra mēnesī, kurās spēļu automāts vai iekārta darbojusies konkrētā azartspēļu norises vietā (konkrētā pašvaldībā). Ja spēļu automāts vai iekārta vienas dienas laikā tiek demontēta no vienas azartspēļu norises vietas un uzstādīta citā azartspēļu norises vietā, šo dienu ieskaita pie tās azartspēļu norises vietas, kurā spēļu automāts tiek uzstādīts;
Dk - kopējais dienu skaits kalendārajā mēnesī, kurās spēļu automāts vai iekārta darbojusies;
5.2. ja kalendāra mēneša laikā spēļu automāts vai spēles galds tiek pārvietots uz citu azartspēļu tiešās norises vietu, attiecīgajā mēnesī pašvaldībai iemaksājamo azartspēļu nodokli aprēķina proporcionāli par katru azartspēļu tiešās norises vietu. Kalendāra mēneša laikā videospēles un mehāniskos automātus, kuri uzstādīti ārpus kazino un spēļu zālēm, nedrīkst pārvietot uz kazino un spēļu zālēm un otrādi.
6. Videospēlēm un mehāniskajiem automātiem likuma "Par izložu un azartspēļu nodevu un nodokli" 3.pantā minētās nodokļa likmes ir diferencētas atkarībā no to uzstādīšanas vietas - kazino un spēļu zālēs vai ārpus kazino un spēļu zālēm.
7. Saskaņā ar likuma "Par izložu un azartspēļu nodevu un nodokli" 3. un 10.pantu:
7.1. azartspēļu nodokli no bingo spēles aprēķina katru mēnesi no katras azartspēļu tiešās norises vietas kā vienu divpadsmito daļu no gada nodokļa likmes;
7.2. azartspēļu nodokli no totalizatora vai derībām aprēķina katru mēnesi kā vienu divpadsmito daļu no gada nodokļa likmes un 10 procentus no totalizatora vai derību organizēšanas ieņēmumiem attiecīgajā mēnesī. Ieņēmumi no totalizatora un derību organizēšanas ir saņemtās likmes, no kurām atskaitīti izmaksātie laimesti. Par totalizatora un derību likmju pieņemšanas vietu uzskatāma totalizatoru vai derības organizētāja juridiskā adrese;
7.3. azartspēļu nodokli par veiksmes spēli pa tālruni aprēķina katru mēnesi 10 procentu apmērā no spēles organizēšanas ieņēmumiem, kas iegūti, organizējot veiksmes spēli pa tālruni, neatskaitot no tiem izmaksātos laimestus. Par veiksmes spēles pa tālruni norises vietu uzskatāma veiksmes spēles pa tālruni organizētāja juridiskā adrese;
7.4. azartspēļu nodokli par azartspēlēm, kuras organizē, izmantojot telekomunikācijas, aprēķina par katru mēnesi 10 procentu apmērā no mēnesī iemaksāto un pieņemto likmju summas. Par azartspēles norises vietu, izmantojot telekomunikācijas, uzskatāma azartspēles organizētāja juridiskā adrese.

III. Izložu un azartspēļu nodokļa
pārskatu aizpildīšana

8. Saskaņā ar likuma "Par izložu un azartspēļu nodevu un nodokli" 10.pantu izložu un azartspēļu organizētājs ne vēlāk kā 15 dienu laikā pēc ceturkšņa beigām iesniedz Valsts ieņēmumu dienesta teritoriālajā iestādē vai Valsts ieņēmumu dienesta Lielo nodokļu maksātāju pārvaldē, kur tas reģistrējies kā nodokļu maksātājs, izložu un azartspēļu nodokļa pārskatus par aprēķināto izložu un azartspēļu nodokli, uzrādot informāciju hronoloģiskā secībā par katru mēnesi.
9. Pārskatā par aprēķināto azartspēļu nodokli no azartspēļu automātiem un iekārtām (Ministru kabineta noteikumu Nr.177 1.pielikums) norāda:
9.1. 2.ailē - azartspēļu automāta (iekārtas) identifikācijas numuru (identifikācijas numurs ir speciāla azartspēļu automāta (iekārtas) reģistrācijas zīme, ko piešķir Finanšu ministrijas Izložu un azartspēļu uzraudzības inspekcija un kas paliek nemainīgs visā azartspēļu automāta (iekārtas) ekspluatācijas laikā). Azartspēļu automāta (iekārtas) identifikācijas numuru pārskatā katru mēnesi norāda tikai vienu reizi un pie tā norāda visas azartspēļu norises vietas, kurās šī iekārta mēneša laikā darbojusies;
9.2. 3.ailē - azartspēļu automāta (iekārtas) veidu, ko apzīmē ar burtu un skaitli, kur:
9.2.1. burts apzīmē azartspēļu automāta (iekārtas) veidu:
9.2.1.1. A - videospēles un mehāniskie automāti, kuri uzstādīti kazino un spēļu zālēs;
9.2.1.2. B - videospēles un mehāniskie automāti, kuri uzstādīti ārpus kazino un spēļu zālēm;
9.2.1.3. E - rulete (cilindriskā spēle);
9.2.1.4. F - kāršu un kauliņu spēles galdi;
9.2.2. skaitlis norāda azartspēļu automāta (iekārtas) spēles vietu skaitu vai ruletes rotējošai iekārtai pievienoto spēles galdu skaitu. Burts bez skaitļa nozīmē, ka uzstādītā iekārta ir ar standartaprīkojumu un ar vienu spēles vietu vai vienu spēles galdu, piemēram, A - azartspēļu automāts ar vienu spēles vietu, kurš uzstādīts kazino vai spēļu zālē; A4 - azartspēļu automāts ar četrām spēles vietām, kurš uzstādīts kazino vai spēļu zālē; E2 - ruletes rotējošā iekārta ar diviem spēles galdiem;
9.3. 4.ailē - azartspēļu automāta (iekārtas) norises vietas adresi;
9.4. 5.ailē - administratīvās teritorijas kodu, kurā darbojies azartspēļu automāts (iekārta) atbilstoši Latvijas Republikas Administratīvo teritoriju un teritoriālo vienību klasifikatoram;
9.5. 6.ailē - azartspēļu automāta (iekārtas) nodokļa gada likmi. Ja azartspēļu automātam ir vairākas spēles vietas vai ruletes rotējošai iekārtai ir pievienoti vairāki spēles galdi, likmi reizina ar azartspēļu automāta spēles vietu skaitu vai ruletes rotējošai iekārtai pievienoto spēles galdu skaitu;
9.6. 7.ailē - laika posmu kalendāra mēnesī, kuros azartspēļu automāts (iekārta) darbojies konkrētā norises vietā, piemēram, no 1. līdz 4.aprīlim, no 8. līdz 15.aprīlim;
9.7. 8.ailē - dienu skaitu kalendāra mēnesī, kurā azartspēļu automāts (iekārta) darbojies konkrētā norises vietā. Ja azartspēļu automātu (iekārtu) vienas dienas laikā demontē no vienas azartspēļu norises vietas un uzstāda citā, šo dienu ieskaita pie tās azartspēļu norises vietas, kurā azartspēļu automāts (iekārta) tiek uzstādīts;
9.8. 9.ailē - kopējo dienu skaitu kalendāra mēnesī, kurās azartspēļu automāts (iekārta) darbojies;

9.9. 10.ailē - aprēķināto azartspēļu nodokli no azartspēļu automātiem (iekārtām), piemērojot šīs kārtības 5.1.apakšpunktā minēto formulu;
9.10. aprēķināto azartspēļu nodokli sadalītu šādi:
9.10.1. 75 procentus - valsts pamatbudžetā;
9.10.2. 25 procentus sadala proporcionāli dienu skaitam tai pašvaldībai, kuras teritorijā azartspēļu automāts (iekārta) kalendāra mēneša laikā darbojās.
1.piemērs.
a) Azartspēļu automāts (A2) kalendāra mēnesī uzstādīts spēļu zālē un darbojas Cēsīs.
Aprēķinātais nodoklis mēnesī:
- valsts pamatbudžetā Ls (720 x 2) : 12 x 0,75 = Ls 90;
- Cēsu pilsētas budžetā Ls (720 x 2) : 12 x 0,25 = Ls 30.
b) Rulete ar pievienotiem diviem spēles galdiem (E2) kalendāra mēnesī nemainīgi atrodas Valmierā.
Aprēķinātais nodoklis mēnesī:

- valsts pamatbudžetā Ls (19 800 x 2) : 12 x 0,75 = Ls 2475;
- Valmieras pilsētas budžetā Ls (19 800 x 2) : 12 x 0,25 = Ls 825.
c) Azartspēļu automāts (B) kalendāra mēnesī tiek pārvietots no vienas pašvaldības uz otru, uzstādīts ārpus kazino un spēļu zālēm un darbojas:
- no 01. līdz 05.aprīlim - Rīgā (piecas dienas);
- no 08. līdz 14.aprīlim - Daugavpilī (sešas dienas);
- no 14. līdz 27.aprīlim - Rēzeknē (14 dienas).
Kalendāra mēnesī azartspēļu automāts darbojās 25 dienas.
Aprēķinātais nodoklis mēnesī:
- valsts pamatbudžetā Ls 1020 : 12 x 0,75 = Ls 63,75;
- Rīgas pilsētas budžetā Ls (1020 : 12) x (piecas dienas : 25 dienas) x 0,25 = Ls 4,25;
- Daugavpils pilsētas budžetā Ls (1020 : 12) x (sešas dienas : 25 dienas) x 0,25 = Ls 5,1;
- Rēzeknes pilsētas budžetā Ls (1020 : 12) x (14 dienas : 25 dienas) x 0,25 = Ls 11,9.
10. Pārskatā par aprēķināto azartspēļu nodokli no bingo (Ministru kabineta noteikumu Nr.177 2.pielikums) norāda:
10.1. 2.ailē - azartspēļu norises vietas adresi;
10.2. 3.ailē - administratīvās teritorijas kodu, kurā tiek organizēta bingo spēle atbilstoši Latvijas Republikas Administratīvo teritoriju un teritoriālo vienību klasifikatoram;
10.3. 4., 5., 6. un 7.ailē - azartspēļu skaitu atbilstoši vietu skaitam bingo zālē;
10.4. 8., 9., 10. un 11.ailē - azartspēļu nodokļa gada likmi;
10.5. 12.ailē - aprēķināto azartspēļu nodokli no bingo;
10.6. aprēķināto azartspēļu nodokli sadalītu šādi:
10.6.1. 75 procentus - valsts pamatbudžetā;
10.6.2. 25 procentus - tās pašvaldības budžetā, kuras teritorijā tiek organizēta bingo spēle.
2.piemērs.
Bingo (līdz 300 vietām) spēles zāle darbojas 15 dienas aprīļa mēnesī Rīgā.
Aprēķinātais nodoklis mēnesī:
- valsts pamatbudžetā Ls 22 000 : 12 x 0,75 = Ls 1375;
- Rīgas pilsētas budžetā Ls 22 000 : 12 x 0,25 = Ls 458,33.

11. Pārskatā par aprēķināto azartspēļu nodokli no totalizatora vai derībām (Ministru kabineta noteikumu Nr.177 3.pielikums) norāda:
11.1. 2.ailē - totalizatora vai derību likmju pieņemšanas vietu - totalizatoru vai derības organizētāja juridisko adresi;
11.2. 3.ailē - administratīvās teritorijas kodu, kurā reģistrēta totalizatora vai derības organizētāja juridiskā adrese atbilstoši Latvijas Republikas Administratīvo teritoriju un teritoriālo vienību klasifikatoram;
11.3. 6.ailē - nodokļa gada likmi;
11.4. 7.ailē - totalizatora organizēšanas ieņēmumus. Ieņēmumi no totalizatora organizēšanas ir saņemtās likmes, no kurām atskaitīti izmaksātie laimesti;
11.5. 8.ailē - derību organizēšanas ieņēmumus. Ieņēmumi no derību organizēšanas ir saņemtās likmes, no kurām atskaitīti izmaksātie laimesti;
11.6. 9.ailē - azartspēļu nodokļa likmi procentos;
11.7. 10.ailē - aprēķināto azartspēļu nodokli no totalizatora un derību organizēšanas ieņēmumiem;
11.8. 11.ailē - aprēķināto azartspēļu nodokli. Azartspēļu nodokli aprēķina katru mēnesi kā vienu divpadsmito daļu no nodokļa gada likmes un 10 procentus no totalizatora un derību organizēšanas ieņēmumiem;
11.9. aprēķināto azartspēļu nodokli sadalītu šādi:
11.10. 75 procentus - valsts pamatbudžetā;
11.11. 25 procentus - tās pašvaldības budžetā, kuras teritorijā reģistrēta totalizatora un derību organizētāja juridiskā adrese.
3.piemērs.
Totalizatora organizētāja juridiskā adrese reģistrēta Jūrmalā. Totalizators darbojas no 1. līdz 28.aprīlim, totalizatora organizēšanas ieņēmumi aprīļa mēnesī ir Ls19 000,00.
Aprēķinātais nodoklis mēnesī:
(Ls19 000,00 x 10%) + (Ls30 000,00 : 12) = Ls 4400
- valsts pamatbudžetā Ls 4400,00 x 0,75 = Ls 3300;
- Jūrmalas pilsētas budžetā Ls 4400,00 x 0,25 = Ls 1100.

12. Pārskatā par aprēķināto azartspēļu nodokli no veiksmes spēles pa tālruni (Ministru kabineta noteikumu Nr.177 4.pielikums) norāda:
12.1. 2.ailē - Latvijā reģistrēta telekomunikāciju operatora nosaukumu, kura pakalpojumi veiksmes spēlē tiek izmantoti (piemēram, SIA "Latvijas mobilais telefons", SIA "Lattelekom SIA");
12.2. 3.ailē - izmantotā tālruņa numuru;
12.3. 4.ailē - nodokļa likmi procentos;
12.4. 5.ailē - azartspēļu organizētāja veiksmes spēles pa tālruni organizēšanas ieņēmumus, neatņemot no tiem izmaksātos laimestus;
12.5. 6.ailē - aprēķināto azartspēļu nodokli;
12.6. aprēķināto azartspēļu nodokli sadalītu šādi:
12.6.1. 75 procentus - valsts pamatbudžetā;
12.6.2. 25 procentus - tās pašvaldības budžetā, kuras teritorijā reģistrēta veiksmes spēles pa tālruni organizētāja juridiskā adrese.
4.piemērs.
Azartspēļu organizētāja juridiskā adrese reģistrēta Jēkabpilī. Aprīļa mēnesī tiek rīkota veiksmes spēle pa tālruni, izmantojot telekomunikāciju operatora SIA "Lattelekom SIA" pakalpojumus. Saņemtie veiksmes spēles pa tālruni organizēšanas ieņēmumi no SIA "Lattelekom SIA" aprīļa mēnesī ir Ls 12 500.
Aprēķinātais nodoklis mēnesī:

- valsts pamatbudžetā Ls (12 500 x 10 %) x 0,75 = Ls 937,5;
- Jēkabpils pilsētas budžetā Ls (12 500 x 10 %) x 0,25 = Ls 312,5.
13. Pārskatā par aprēķināto azartspēļu nodokli no azartspēļu organizēšanas, izmantojot telekomunikācijas (Ministru kabineta noteikumu Nr.177 7.pielikums) norāda:
13.1. 2. un 3.ailē - Finanšu ministrijas Izložu un azartspēļu uzraudzības inspekcijas izsniegtās speciālās atļaujas (licences) numuru un datumu;
13.2. 4.ailē - spēles nosaukumu (piemēram, azartspēļu automātu spēle, rulete, kāršu, kauliņu spēle);
13.3. 5.ailē - spēles organizēšanai izmantoto interneta adresi;
13.4. 6.ailē - azartspēļu nodokļa likmi procentos;
13.5. 7.ailē - iemaksāto un pieņemto likmju summu;
13.6. 6.ailē - aprēķināto azartspēļu nodokli no azartspēļu organizēšanas, izmantojot telekomunikācijas;
13.7. aprēķināto azartspēļu nodokli sadalītu šādi:
13.7.1. 75 procentus - valsts pamatbudžetā;
13.7.2. 25 procentus - tās pašvaldības budžetā, kuras teritorijā reģistrēta azartspēļu, izmantojot telekomunikācijas, organizētāja juridiskā adrese.
5.piemērs.
Azartspēļu organizētāja juridiskā adrese reģistrēta Rēzeknē. Jūlija mēnesī tiek rīkotas derības, izmantojot telekomunikācijas, izmantojamā interneta adrese http://www.tds.lv. Iemaksāto un pieņemto likmju summa ir Ls 18 500.
Aprēķinātais nodoklis mēnesī:
- valsts pamatbudžetā Ls (18 500 x 10 %) x 0,75 = Ls 1387,5;
- Rēzeknes pilsētas budžetā Ls (18 500 x 10 %) x 0,25 = Ls 462,5.
14. Vietējā mēroga izložu nodokļa pārskatā (Ministru kabineta noteikumu Nr.177 5.pielikums) norāda:

14.1. 2. un 3.ailē - Finanšu ministrijas Izložu un azartspēļu uzraudzības inspekcijas izsniegtās speciālās atļaujas (licences) numuru un datumu;
14.2. 4.ailē - tās administratīvās teritorijas kodu, kurā tiek organizēta izloze atbilstoši Latvijas Republikas Administratīvo teritoriju un teritoriālo vienību klasifikatoram;
14.3. 5.ailē - izlozes vai momentloterijas nosaukumu, kas veidojas no izlozes organizēšanas vietas un pasākuma nosaukuma;
14.4. 6.ailē - nodokļa likmi procentos;
14.5. 7.ailē - ieņēmumus no biļešu realizācijas, kuri atbilst pārdoto biļešu skaitam reizinātam ar biļetes cenu. Pārdoto biļešu skaits nedrīkst būt lielāks par izlozes vai momentloterijas noteikumos apstiprināto skaitu un biļešu cena nedrīkst atšķirties no izlozes vai momentloterijas noteikumos apstiprinātās cenas;
14.6. 8.ailē - aprēķināto izložu nodokli.
6.piemērs.
Izložu organizētājs aprīļa mēnesī organizē vietējā mēroga momentloterijas dažādos svētkos un sabiedriskajos pasākumos, piemēram:
- 1.aprīlī, Rīgā - Joku dienā ieņēmumi no biļešu realizācijas ir Ls 600;
- no 23. līdz 24.aprīlim, Cēsīs - Amatnieku svētkos ieņēmumi no biļešu realizācijas ir Ls 200;
- no 29. līdz 31.aprīlim, Rīgā - Dārza svētkos ieņēmumi no biļešu realizācijas ir 300.
Aprēķinātais vietējā mēroga izložu nodoklis aprīļa mēnesī:
- Rīgas pilsētas budžetā Ls 900 x 10 % = Ls 90;
- Cēsu pilsētas budžetā Ls 200 x 10 % = Ls 20.
Kopā aprīļa mēnesī aprēķinātais izložu nodoklis ir Ls 110.
15. Valsts mēroga izložu nodokļa pārskatā (Ministru kabineta noteikumu Nr.177 6.pielikums) norāda:
15.1. 2. un 3.ailē - Finanšu ministrijas Izložu un azartspēļu uzraudzības inspekcijas izsniegtās speciālās atļaujas (licences) numuru un datumu;
15.2. 4.ailē - izlozes vai momentloterijas nosaukumu saskaņā ar izsniegto speciālo atļauju (licenci);
15.3. 5.ailē - nodokļa likmi procentos;
15.4. 6.ailē - ieņēmumus no biļešu realizācijas (pārdoto biļešu skaits reizināts ar biļetes cenu). Pārdoto biļešu skaits nedrīkst būt lielāks par izlozes vai momentloterijas noteikumos apstiprināto skaitu un biļešu cena nedrīkst atšķirties no izlozes vai momentloterijas noteikumos apstiprinātās cenas;
15.5. 7.ailē - aprēķināto izložu nodokli;
7.piemērs.
Izložu organizētājs aprīļa mēnesī organizē valsts mēroga izlozi un moment-loteriju.
- skaitļu loterija "2 no 10", ieņēmumi no biļešu realizācijas Ls 10 000;
- momentloterija "Laimīgā roka", ieņēmumi no biļešu realizācijas Ls 25 000.
Aprēķinātais valsts mēroga izložu nodoklis aprīļa mēnesī:
- skaitļu loterija "2 no 10" - Ls 10 000 x 8 % = Ls 800;
- momentloterija "Laimīgā roka" - Ls 25 000 x 10 % = Ls 2500.

